Su cantu ’e su chercu antigu

Cant’annos, oh! cant’annos, subra custu
Cuccuru isto, tristu a isfidare
Sos nies d’ennalzu, sos soles d’austu
E sos bentos chi enin dae mare.

Cant’annos cun sa sorte pista, pista
E cun s’aera manna; e bezzu sò,
Bezzu cun paga foza e paga vista
E pagu fruttu a sa terra e briu dò.

E senza brios est sa terra mia,
Sa terra mia priva de piantas;
Non fit gai in sa mia pizzinnia.
Eo creschei in mesu a milli antas

D’ilighes bellos nièddos de colza
E logu non b’aiat nudu innoghe;
Cantu fit bella tando sa cussolza
E de su pastore allegra fit sa oghe!

Andaian sos tazzos, tottu lana
E tottu latte, a beulos cuntentos
In s’umbra de su buscu a sa funtana,
Riparados de soles e de bentos.

E sos pastores, torrende a s’abrile
Dae Campidanu, sutta s’umbra mia
Faghian fogu e faghian cuile;
E sas novas issoro ascultaia.

Enian sas primas dies sas isposas
Cun pranzos bellos e cun binos d’oro
E naraian felices milli cosas,
Cunfidende sas penas de su coro.

E a sos seros meres e teraccos
Movian bellos cun su bestiamene,
Giutende a palas sos nieddos saccos
De lana vera, de su prim’istamene

Tessidu dae sas femminas cuss’annu.
E deo beneighia cussa zente,
Beneighia cussu buscu mannu;
Ch’a tottu riparaiat cunfidente.

Ma ecco una die (no isco ’e ue),
Faccia a sos primos de Santu Meale
Una truppa d’istranzos a igue
Sun bènnidos armados de istrale.

Oh Deu! cando m’amento cussa die,
Cando amento s’assustru ’e cuss’ora
Su truncu meu s’infrittat che nie;
E paret chi los bida innoghe ancora,

Inghiriados a una crabonalza
E bettende a su fogu truncos friscos;
Parian fattende su ballu e s’alza
Nieddos che una truma ’e basiliscos.

Cando hapo idu cuddos eligheddos,
Ruttos a terra comente ’e anzones,
E poi bruschiados e nieddos,
Malait’hapo tottus sos padrones

De su buscu chi bendidu a s’incantu
Haian tanta bellesa e tantu fruttu,
Chi fit de custos montes s’altu vantu
E chi sos montes como han postu in luttu.

Como mi paret unu zimitoriu
Su monte meu, custa mia terra;
Desoladu est custu territoriu;
Cant’abbandonu dae serra in serra!

E deo che unu babbu addoloradu,
Ch’in d’una gherra hat peldidu sos fizos,
Isto solu a piangher su passadu
E naro a s’aera manna sos fastizos.

E prego chi torren lieras sas antas
Ch’hapo connotu cando so naschidu;
Ma non torran pius cuddas piantas
Chi su continentale hat distruidu!